
SAULĖS FOTOVOLTINĖS ELEKTRINĖS TECHNINĖ SPECIFIKACIJA
1. Bendrosios nuostatos
Ši techninė specifikacija taikoma saulės fotovoltinės elektrinės projektavimui, įrangos tiekimui, montavimui, prijungimui prie pastato vidaus elektros tinklo, paleidimui, derinimui, bandymams, dokumentacijos parengimui ir perdavimui Užsakovui.
Saulės elektrinė numatoma montuoti ant stogo dangos, naudojant balastinę montavimo sistemą. Stogo dangos pradūrimai ar kiti sprendiniai, galintys turėti įtakos stogo sandarumui, leidžiami tik gavus išankstinį rašytinį Užsakovo sutikimą ir pateikus techninį pagrindimą.
Kadangi elektrinė bus įrengiama pajūrio / jūrinės aplinkos poveikio zonoje, visa siūloma įranga, montavimo konstrukcijos, tvirtinimo elementai, kabelių trasos ir jų apsaugos priemonės turi būti tinkamos naudoti padidintos drėgmės, druskų aerozolio, UV spinduliuotės, vėjo ir temperatūrų svyravimo sąlygomis. Gamintojų garantijos sąlygose negali būti nuostatų, eliminuojančių ar ribojančių garantijos taikymą dėl įrangos naudojimo pajūrio, druskų rūko ar analogiškoje korozinėje aplinkoje, jeigu laikomasi gamintojo montavimo ir eksploatavimo instrukcijų.
2. Įrangos techniniai reikalavimai
	Eil. Nr.
	Parametras
	Reikalaujamas rodiklis

	SAULĖS FOTOVOLTINIAI MODULIAI

	1
	Technologija
	Kristalinio silicio arba lygiavertė technologija, atitinkanti šioje techninėje specifikacijoje nustatytus efektyvumo, garantijų, saugos ir aplinkos atsparumo reikalavimus.

	2
	Modulio rėmas
	Anoduoto aliuminio lydinio rėmas arba berėmis sprendinys. Rėmo, stiklo, sandariklių ir jungčių dėžutės konstrukcija turi būti tinkama eksploatuoti pajūrio / druskų rūko aplinkoje.

	3
	Modulio vardinė galia
	Ne mažesnė kaip 400 Wp.

	4
	Modulio efektyvumas pagal STC
	Ne mažesnis kaip 22,0 proc.

	5
	Maksimali sistemos įtampa
	Ne mažesnė kaip 1 500 V DC.

	6
	Darbinės temperatūros intervalas
	Ne siauresnis kaip nuo -40 °C iki +85 °C.

	7
	Jungčių dėžutės ir kištukų apsaugos klasė
	Ne žemesnė kaip IP68.

	9
	Atsparumas druskų rūko poveikiui
	Atitiktis IEC 61701:2020 arba lygiaverčiam druskų rūko korozijos bandymo standartui. 

	11
	Atitiktis standartams
	IEC 61215, IEC 61730, IEC 61701:2020 arba lygiaverčiai standartai.

	12
	Produkto garantija
	Ne trumpesnė kaip 12 metų.

	13
	Linijinė galios garantija
	Po 30 metų eksploatacijos – ne mažiau kaip 87,0 proc. vardinės galios.

	14
	Deklaracijos
	ES atitikties deklaracija ir CE ženklinimas. 

	KEITIKLIAI

	15
	AC dalies darbiniai parametrai
	230 / 400 V, 50 Hz.

	16
	Darbinės aplinkos temperatūros intervalas
	Ne siauresnis kaip nuo -25 °C iki +60 °C.

	17
	Nominalus keitiklio efektyvumas
	Ne mažesnis kaip 97,0 proc.

	18
	MPPT skaičius
	Ne mažiau kaip 6, jeigu pasiūlytas techninis sprendinys nepagrindžia, kad mažesnis MPPT skaičius užtikrina ne prastesnį elektrinės darbą, stebėseną ir našumą.

	19
	Atitiktis standartams
	IEC 61727, IEC 62116, IEC 62109-1, IEC 62109-2, EN 50549-1 arba lygiaverčiai standartai, kiek jie taikomi konkrečiam prijungimo ir įrangos tipui.

	20
	Tinklo saugos ir valdymo funkcijos
	Turi būti užtikrintos apsaugos nuo veikimo salos režimu, viršįtampių, viršsrovių, izoliacijos pažaidos, įžeminimo gedimų ir kitos gamintojo bei teisės aktų numatytos apsaugos. Keitikliai turi būti suderinami su AB „Energijos skirstymo operatorius“ keliamais prijungimo reikalavimais.

	21
	Apsaugos klasė
	Ne žemesnė kaip IP66.

	22
	Tinkamumas pajūrio aplinkai
	Korpusas, jungtys, ventiliacijos angos, kabelių įvadai ir kiti išoriniai elementai turi būti tinkami naudoti padidintos drėgmės ir druskų aerozolio poveikio sąlygomis. Gamintojo garantija turi galioti tokiomis sąlygomis.

	23
	Duomenų perdavimo sąsajos
	USB, LAN, RS485 arba lygiavertės sąsajos. Turi būti užtikrinta duomenų perdavimo galimybė į stebėsenos sistemą.

	24
	Gamintojo garantija
	Ne trumpesnė kaip 10 metų.

	25
	Deklaracijos
	ES atitikties deklaracija ir CE ženklinimas. Turi būti pateikti duomenų lapai, sertifikatai ir garantijos sąlygos.

	MONTAVIMO KONSTRUKCIJOS

	26
	Montavimo sistema
	Balastinė montavimo sistema, tinkama konkrečiai stogo dangai, stogo nuolydžiui, stogo konstrukcijų laikomajai galiai, vėjo apkrovoms ir pajūrio korozinei aplinkai.

	27
	Korozijos atsparumas
	Visi konstrukciniai elementai turi būti pritaikyti ne žemesnei kaip C5 korozinės aplinkos kategorijai arba lygiaverčiam atsparumo lygiui, jeigu tai pagrindžiama projektiniu vertinimu.

	28
	Konstrukcijų gamybos technologija
	Karštas cinkavimas, anoduotas aliuminis, nerūdijantis plienas arba lygiavertės / geresnės antikorozinės savybės. Pažeistos dangos vietos turi būti atstatytos pagal gamintojo instrukcijas.

	29
	Tvirtinimo elementai
	Varžtai, veržlės, poveržlės ir kiti atviri tvirtinimo elementai – ne žemesnės kaip A4 / AISI 316 nerūdijančiojo plieno klasės arba lygiaverčio atsparumo korozijai.

	30
	Galvaninės korozijos prevencija
	Turi būti numatytos priemonės, neleidžiančios susidaryti galvaninei korozijai tarp skirtingų metalų, įskaitant izoliacines tarpines, suderinamus kontaktinius paviršius ir gamintojo rekomenduotus tvirtinimo sprendinius.

	31
	Gamintojo garantija
	Ne trumpesnė kaip 25 metai, taikoma ir pajūrio / druskų rūko aplinkai, jeigu laikomasi gamintojo montavimo ir priežiūros instrukcijų.


3. Bendrieji projekto, montavimo ir eksploatavimo reikalavimai
	Eil. Nr.
	Reikalavimų sritis
	Reikalavimas

	1
	Projektavimo apimtis
	Tiekėjas (po sutarties sudarymo – Rangovas) privalo parengti visus saulės elektrinės įrengimui, prijungimui, derinimui, bandymams ir pridavimui reikalingus techninius sprendinius, schemas, skaičiavimus ir kitą dokumentaciją.

	2
	Stogo konstrukcijos
	Prieš montavimo darbus turi būti įvertinta stogo konstrukcijų laikomoji galia, stogo dangos būklė, nuolydžiai, vandens nutekėjimas, parapetai, stogo įrenginiai, priešgaisriniai praėjimai ir techninės priežiūros zonos. Balasto apkrovos turi neviršyti leistinų apkrovų.

	3
	Vėjo apkrovos
	Montavimo sistemos ir balasto skaičiavimai turi būti atlikti pagal taikytinus statybos techninius reglamentus, LST EN 1991-1-4 / Eurokodą 1 ir Lietuvos nacionalinį priedą, įvertinant pajūrio vietovės vėjo poveikį, stogo aukštį, stogo kraštų ir kampų zonas, modulių pasvirimo kampą ir montavimo schemą.

	4
	Stogo dangos apsauga
	Montavimo sistema negali pažeisti stogo dangos, hidroizoliacijos, garo izoliacijos ar kitų stogo sluoksnių. Turi būti naudojami stogo dangai suderinami apsauginiai paklotai, apkrovą paskirstančios tarpinės ir kiti gamintojo rekomenduojami sprendiniai.

	5
	Pajūrio korozinė aplinka
	Visi atviri metalo elementai, kabelių loviai, tvirtinimo elementai, skydų korpusai, įvadai ir laikikliai turi būti parinkti atsižvelgiant į druskų aerozolio, drėgmės ir UV poveikį. Pažeidus apsauginę dangą, pažeista vieta turi būti nedelsiant atstatyta pagal gamintojo instrukcijas.

	6
	Žaibosauga ir viršįtampiai
	Tiekėjas privalo įvertinti esamą žaibosaugos sistemą ir, jeigu būtina, numatyti pasyvios arba aktyvios žaibosaugos sprendinius. Turi būti užtikrinta tinkama AC, DC ir ryšio linijų apsauga nuo viršįtampių. Visuose montuojamuose skyduose privaloma numatyti pakartotinę apsaugą nuo viršįtampių galios kabelinėms linijoms ir Ethernet / ryšio kabeliams.

	7
	DC kabeliai
	DC dalies kabeliai turi būti variniai, ne mažesnio kaip 6 mm² skerspjūvio, pritaikyti saulės elektrinių montavimui lauko sąlygomis, UV spinduliuotei, ozonui, temperatūrų svyravimams ir numatytai sistemos įtampai. Rekomenduojama naudoti H1Z2Z2-K arba lygiaverčius PV kabelius. DC kabeliai negali būti klojami kartu su AC kabeliais, jeigu nėra užtikrintas teisės aktuose ir gamintojo instrukcijose numatytas atskyrimas.

	8
	AC kabeliai
	AC dalies kabeliai turi būti XLPE arba lygiavertės izoliacijos, parinkti pagal apkrovas, klojimo būdą, aplinkos temperatūrą, įtampos kritimą, trumpųjų jungimų sroves ir kitus projektinius parametrus.

	9
	Kabelių trasos
	Atviroms kabelių trasoms lauko sąlygomis turi būti naudojami korozijai atsparūs loviai su dangčiais, tinkami pajūrio aplinkai. Aštrūs kraštai ir kampai turi būti apsaugoti nuo kontakto su kabelių izoliacija. Kabeliai turi būti tvarkingai pritvirtinti, apsaugoti nuo trinties, mechaninio pažeidimo, vandens kaupimosi ir UV poveikio.

	10
	Kontaktų kokybė
	Privaloma užtikrinti tinkamus ir saugius AC bei DC kabelinių linijų kontaktus. Kabelinių linijų kontaktų temperatūros ir aplinkos temperatūros skirtumas bet kuriuo darbiniu režimu negali viršyti 30 °C, jeigu gamintojo instrukcijos nenustato griežtesnių reikalavimų.

	11
	MPPT ir grandinių jungimas
	Prie vieno MPPT negali būti jungiamos skirtingo posvyrio kampo, skirtingos orientacijos arba skirtingo modulių skaičiaus grandinės, jeigu toks jungimas blogintų elektrinės našumą, stebėseną ar neatitiktų keitiklio gamintojo instrukcijų.

	12
	Keitiklių montavimas
	Keitikliai turi būti montuojami griežtai pagal gamintojo montavimo instrukcijas. Jeigu keitikliai montuojami lauke ar tiesioginio atmosferos poveikio zonoje, turi būti numatytos pastogės, apsauginiai gaubtai arba kitos priemonės nuo tiesioginės saulės spinduliuotės, lietaus, sniego sankaupų ir druskų aerozolio poveikio.

	13
	Keitiklių galios parinkimas
	Suminė aktyvioji keitiklių galia turi būti ne mažesnė kaip 88 proc. prie jų prijungtos suminės fotovoltinių modulių DC galios, jeigu tiekėjas nepagrindžia kito techniškai lygiaverčio arba geresnio sprendinio, atitinkančio prijungimo sąlygas ir nebloginančio elektrinės našumo.

	14
	DC jungtys
	DC dalies kabelinės jungtys ir jų komponentai turi būti vieno gamintojo arba turi būti pateikta gamintojo / gamintojų suderinamumo deklaracija, patvirtinanti jungčių tarpusavio suderinamumą, sandarumą ir elektros saugą.

	15
	Įžeminimas ir potencialų suvienodinimas
	Modulių masyvai, montavimo konstrukcijos, keitikliai, skydai ir kabelių trasos turi būti įžeminti ir sujungti į potencialų suvienodinimo sistemą pagal EĮĮT, STR, gamintojų instrukcijas ir kitus taikytinus teisės aktus. Modulių masyvai turi būti sujungti ne mažiau kaip dviem lygiagrečiais įžeminimo laidininkais, jeigu projekte nepagrindžiamas lygiavertis sprendinys.

	16
	Įžeminimo kontaktai
	Įžeminimo sprendiniai turi užtikrinti patikimą ilgalaikį kontaktą pajūrio aplinkoje. Laidininkų laikikliai nelaikomi pakankamu įžeminimo kontaktą užtikrinančiu sprendiniu, jeigu jie nėra specialiai tam skirti ir neturi gamintojo patvirtinimo.

	17
	Žaibosaugos įžeminimo kontūras
	Keitiklių ir skydų įžeminimas prijungiamas prie esamo įžeminimo kontūro įžemiklio arba, esant poreikiui, įrengiamas naujas įžemiklis. Be Užsakovo sutikimo draudžiama įrenginius įžeminti į žaibosaugos įžeminimo kontūrą.

	18
	Gaisrinė sauga ir ženklinimas
	Turi būti numatyti visi reikalingi elektros saugos, gaisrinės saugos ir gelbėjimo tarnybų informavimo ženklai, DC / AC atjungimo vietų žymėjimas, kabelių žymėjimas, įrangos identifikavimas ir, jeigu taikoma, avarinio atjungimo ar greito išjungimo sprendiniai.

	19
	Stebėsenos sistema
	Turi būti įrengta stebėsenos sistema su nuotoline internetine prieiga, kuri Užsakovui turi būti nemokama visą Rangovo gamybos garantijos įsipareigojimų laikotarpį. Sistema turi rodyti elektrinės veikimą, momentinę galią, pagamintos energijos kiekį, keitiklių būseną, klaidas ir įspėjimus.

	20
	Stebėsenos detalumas
	Stebėsenos sistemoje turi būti galimybė stebėti saulės elektrinės darbą ne mažesniu kaip modulių eilių / grandinių lygmeniu, įskaitant sroves, įtampas ir momentinę galią. Sistema turi komunikuoti su keitikliais ir generuoti pranešimus apie gedimus keitiklio arba grandinės lygmeniu, jeigu tokią informaciją palaiko keitiklio gamintojas.

	21
	Našumo skaičiavimas
	Stebėsenos sistemoje turi būti automatizuotai apskaičiuojamas einamosios dienos saulės elektrinės našumo santykinis koeficientas (angl. Performance Ratio, PR), naudojant ne mažiau kaip vieną saulės spinduliuotės matavimo prietaisą (W/m²), sumontuotą tokiu pačiu pasvirimo kampu kaip moduliai, ir įvertinant modulio temperatūros įtaką elektrinės našumui.

	22
	Temperatūros matavimas
	Stebėsenos sistemoje turi būti matuojama modulio celės arba spinduliuotės matavimo prietaiso celės temperatūra (°C). Turi būti parinktas referencinis modulis arba lygiavertis matavimo sprendinys.

	23
	Duomenų saugojimas ir eksportas
	Stebėsenos sistema turi sudaryti galimybę peržiūrėti istorinius duomenis, eksportuoti pagrindinius elektrinės veikimo duomenis ir suteikti Užsakovui administratoriaus arba lygiavertes prieigos teises, leidžiančias naudotis sistemos duomenimis visą garantinį laikotarpį.

	24
	Bandymas ir pridavimas
	Užbaigus montavimo darbus turi būti atlikti paleidimo, derinimo, elektros saugos, izoliacijos varžos, poliškumo, įžeminimo, apsaugų veikimo, keitiklių konfigūracijos, stebėsenos sistemos veikimo ir kiti būtini bandymai. Rekomenduojama vadovautis IEC 62446-1 arba lygiaverčiu standartu dėl dokumentacijos, patikros ir bandymų.

	25
	Termografinė patikra
	Po elektrinės paleidimo, veikiant tinkamoms apkrovos ir saulės spinduliuotės sąlygoms, turi būti atlikta termografinė modulių, jungčių, skydų ir pagrindinių kontaktų patikra arba pateiktas pagrindimas, kodėl konkrečiu atveju ji nėra būtina.

	27
	Derinimas su institucijomis
	Tiekėjas privalo laikytis Statybos įstatymo, statybos techninių reglamentų, EĮĮT, AB „Energijos skirstymo operatorius“, Valstybinės energetikos reguliavimo tarybos ir kitų kompetentingų institucijų keliamų reikalavimų saulės elektrinės prijungimui, derinimui, testavimui ir eksploatavimui.

	28
	Prijungimo sąlygų reikalavimai
	Jeigu pirkimo sąlygose nenustatyta kitaip, faktines išlaidas dėl AB „Energijos skirstymo operatorius“ išankstinėse ar prijungimo sąlygose keliamų reikalavimų vykdymo dengia Rangovas.

	29
	Eksploatavimo ir priežiūros instrukcija
	Eksploatavimo ir priežiūros instrukcijoje turi būti atskirai aprašyta pajūrio aplinkai taikoma priežiūra: periodinė korozijos požymių apžiūra, tvirtinimo elementų ir įžeminimo kontaktų patikra, kabelių trasų apžiūra, druskų ir nešvarumų kaupimosi kontrolė, saugus modulių valymas ir gėlo vandens plovimo periodiškumas, jeigu to reikalauja gamintojas.

	30
	Garantijų taikymas
	Tiekėjas privalo užtikrinti, kad pateiktų gamintojų garantijos sąlygos būtų suderinamos tarpusavyje ir neprieštarautų šios techninės specifikacijos reikalavimams. Garantijos ribojimai, susiję su pajūrio ar druskų rūko aplinka, turi būti aiškiai nurodyti pasiūlyme; priešingu atveju laikoma, kad garantija tokiomis sąlygomis taikoma.



